KOMISSION KERTOMUS EUROOPAN PARLAMENTILLE JA NEUVOSTOLLE

Euroopan parlamentin ja neuvoston 15 toukokuuta 2014 annetun asetuksen (EY) N:o 654/2014 soveltamisalan uudelleentarkastelu

1.Johdanto

Tämä kertomus koskee 15 päivänä toukokuuta 2014 annettua Euroopan parlamentin ja neuvoston asetusta (EU) N:o 654/2014, jäljempänä ’täytäntöönpanoasetus’, jossa vahvistetaan säännöt ja menettelyt, jotta Euroopan unioni voi harjoittaa sille kansainvälisten sopimusten nojalla kuuluvia oikeuksiaan tehokkaasti ja oikea-aikaisesti. Täytäntöönpanoasetuksella annetaan Euroopan unionille mahdollisuus suspendoida tai peruuttaa Maailman kauppajärjestön WTO:n sopimuksen ja muiden kansainvälisten kauppasopimusten, myös alueellisten ja kahdenvälisten sopimusten, mukaiset velvoitteet sen jälkeen kun sopimukseen liittyvä kauppariita on ratkaistu. Siinä myös annetaan komissiolle mahdollisuus tasapainottaa velvoitteita suojatoimenpiteitä koskevan WTO-sopimuksen 8 artiklan mukaisesti tai muiden kansainvälisten sopimusten suojatoimenpiteitä koskevien määräysten mukaisesti sekä reagoida myönnytysten muutoksiin, joita muut WTO:n jäsenet soveltavat GATT-sopimuksen XXVIII artiklan mukaisesti.

Velvoitteiden suspendointi tai peruuttaminen voi johtaa siihen, että EU hyväksyy kauppapoliittisia toimenpiteitä täytäntöönpanosäädöksellä tarkastelumenettelyn jälkeen. Tällaisia toimenpiteitä ovat i) tariffimyönnytysten suspendointi ja uusien tai korkeampien tullien käyttöönotto, ii) tavaroiden tuontiin sovellettavien määrällisten rajoitusten käyttöönotto tai korottaminen kiintiöiden, tuonti- tai vientilisenssien tai muiden toimenpiteiden kautta ja iii) tavaroita, palveluja tai toimittajia koskevien myönnytysten suspendointi julkisten hankintojen alalla.

2.Uudelleentarkastelua koskeva vaatimus

Täytäntöönpanoasetuksen 10 artiklassa Euroopan komissiolle annetaan tehtäväksi tarkastella uudelleen asetuksen soveltamisalaa, etenkin mahdollisesti hyväksyttäviä kauppapoliittisia toimenpiteitä, ja sen täytäntöönpanoa ja esittää havainnoistaan kertomus Euroopan parlamentille ja neuvostolle. Heinäkuussa 2017 tehdyn alustavan arvion (asetuksen 10 artiklan 2 kohta) seurauksena asetuksen 10 artiklan 1 kohdan mukainen uudelleentarkastelu käynnistettiin 18. heinäkuuta 2019.

Uudelleentarkastelun aikana kävi ilmi, että asetusta on muutettava. Uudelleentarkastelua koskeva kertomus esitetään nyt yhdessä asetuksen muuttamista koskevan lainsäädäntöehdotuksen kanssa.

3.Täytäntöönpanoasetuksen soveltamisalan, kauppapoliittisten toimenpiteiden ja täytäntöönpanon uudelleentarkastelu

3.1.Asetuksen soveltamisala

Täytäntöönpanoasetuksen 3 artiklassa säädetään tilanteista, joissa asetusta sovelletaan ja EU:lla on oikeus soveltaa vastatoimenpiteitä. EU voi soveltaa niitä vain 1) kun kauppariita on sitovasti ratkaistu EU:n eduksi, 2) kun kyseessä ovat EU:n tasapainottavat toimenpiteet vastauksena toisen maan käyttöön ottamiin suojatoimenpiteisiin sovellettavien kansainvälisten kauppasääntöjen mukaisesti tai 3) kun WTO:n jäsen muuttaa myönnytyksiään tai peruuttaa ne GATT 1994 -sopimuksen XXVIII artiklan mukaisesti eikä korvaavasta mukautuksesta päästä sopimukseen.

3.1.1.Kauppariidan sitova ratkaisu EU:n eduksi

Ensimmäinen tilanne, jossa täytäntöönpanoasetusta voidaan soveltaa, esiintyy silloin kun riitojenratkaisumenettely WTO:n tai jonkin muun kansainvälisen kauppasopimuksen nojalla johtaa kauppariidan sitovaan ratkaisuun ja antaa EU:lle oikeuden suspendoida velvoitteet, koska hävinnyt osapuoli on laiminlyönyt täytäntöönpanon.

Uudelleentarkastelukaudella ei esiintynyt tällaisia tapauksia, mutta valituselimen annettua WTO:ssa käynnissä olevasta Boeing-riidasta huhtikuussa 2019 raportin, jossa vahvistettiin, että Yhdysvaltojen tuki Boeingille aiheuttaa edelleen merkittävää vahinkoa Airbusille, komissio käynnisti julkisen kuulemisen alustavasta luettelosta Yhdysvalloista peräisin olevista tuotteista, joiden osalta unioni saattaa toteuttaa vastatoimenpiteitä. Vastatoimenpiteiden tasosta on parhaillaan käynnissä WTO:n välimiesmenettely. Julkiset kuulemiset ovat ensimmäinen vaihe täytäntöönpanoasetuksen mukaisten kauppapoliittisten toimenpiteiden käyttöönotossa.

WTO:n valituselin on kriisitilanteessa, kuten tiedetään. Asetus on laadittu – siltä osin kuin WTO on kyseessä – olettaen, että käytössä on täysin toimiva riitojenratkaisumekanismi, mukaan luettuna WTO:n valituselimen suorittama tutkinta, jonka pohjalta tehdään lopullinen ja sitova ratkaisu. Kahden viime vuoden aikana tähän varmuuteen on kohdistunut yhä suurempi uhka, kun valituselimen uusien jäsenten nimitykset on estetty. WTO:n valituselin ei voi käsitellä valituksia, jos jäseniä on vähemmän kuin kolme. Valituselimessä on 11. joulukuuta 2019 lähtien enää yksi jäsen. Paneelin raporteista voidaan tällöin valittaa ”tyhjiöön”, mikä estää osapuolia saamasta lopullisia, sitovia ja täytäntöönpanokelpoisia ratkaisuja.

EU on laatinut varautumistoimia väliaikaisjärjestelyn muodossa. Tarkoituksena on ottaa käyttöön WTO:n valitusmekanismin kaltainen mekanismi käyttämällä välimiesmenettelyä WTO:n riitojenratkaisua koskevan sopimuksen 25 artiklan nojalla. Järjestely ei kuitenkaan ole automaattinen, eikä EU:lla ole takeita, että toinen osapuoli suostuu siihen.

Täytäntöönpanoasetuksen soveltamisalan uudelleentarkastelussa tuli esiin toinen haaste muiden kansainvälisten kauppasopimusten osalta. Samanlainen estetyn riitojenratkaisun tilanne saattaa syntyä myös muiden kansainvälisten kauppasopimusten nojalla, myös alueellisten tai kahdenvälisten sopimusten nojalla, jos kolmas maa ei toimi tarvittavassa yhteistyössä, jotta sitova riitojenratkaisumekanismi toimisi. Jos toinen osapuoli ei esimerkiksi nimitä välimiestä eikä tilanteen korjaamiseksi ole mitään varajärjestelyä, EU ei voi saada sitovaa päätöstä, joka olisi täytäntöönpanokelpoinen.

Koska täytäntöönpanoasetusta voidaan soveltaa vasta sitovan ratkaisun saamisen jälkeen, asetuksen tavoitetta, joka on varustaa EU tarvittavilla välineillä, jotta se voi reagoida tehokkaasti ja nopeasti kolmannen maan toteuttamiin laittomiin toimenpiteisiin ja suojella EU:n taloudellisia etuja, ei voida saavuttaa. Jotta näihin haasteisiin voitaisiin vastata, tämä aukko on tukittava ja asetusta päivitettävä.